«Розэм тедия нэпс»
Бахъсэн щIыналъэм хыхьэ Зеикъуэ къуажэм щыщ Щоджэн Риммэ и тхылъитI Котляровхэ Викторрэ Мариерэ я тедзапIэм иджыблагъэ къыщыдэкIащ.
— Сыт цIыхум къалэмыр къищтэу и блэкIар, и нэгу щIэкIар къезыгъэIуэтэжыр? АбыкIэ нэгъуэщIым дэгуэшэну, зэхащIыкIыну хуейщи, — жеIэ тхылъ тедзапIэм и редактор нэхъыщхьэ Котляров Виктор.
Щоджэн Риммэ тхакIуэкъым икIи литератор-къым. Ар егъэджакIуэу, колхозым учётчицэу, бухгалтеру лэжьащ. Зыпэрыувэ сыт хуэдэ IэнатIэри нэгъэсауэ зыгъэзащIэ Що-джэн Риммэ КъБАССР-м и Совет Нэхъыщхьэм и еянэ зэхыхьэм и депутату хахауэ щытащ. Унагъуэ дахэ зыухуа а цIыхубзым быниплI ипIащ.
Риммэ сыт щыгъуи тхылъымпIэ напэм дэгуашэу щытащ: тхэрт, ауэ зыми иригъэлъагъуртэкъым. Куэд щIакъым и IэдакъэщIэкIхэр дунейм къытригъэхьэну зэрытегушхуэрэ, къызэрыщIэкIымкIэ, и Iэрытххэр тхылъ зыбжанэ ирикъунут.
КъыдэкIыгъуэхэм я редактор Хьэту Пётр жеIэ бзылъхугъэм и IэдакъэщIэкIхэр художественнэ тхыгъэ нэгъэсауэ къэплъытэ зэрыхъунур. Абы хэт лIыхъужьхэм я хьэлхэр, теплъэр уи нэгу къыщIегъэувэф, и IэдакъэщIэкIхэр бзэ дахэкIэ тхащ, сюжет гъэщIэгъуэнхэр яIэщ. Нэхъыщхьэращи, Риммэ зэрытхэр адыгэбзэщ. Абы и тхылъхэм я фIэщыгъэ къудейми уатхьэкъу: «Розэм тедия нэпс», «Сыхуиту зы сыхьэт уи гъащIэм сыхэгъэт».
Сыту пIэрэ-тIэ Зеикъуэ щыщ унэгуащэм и IэдакъэщIэкIхэр зытеухуар? Зауэ нэужь лъэхъэнэ гугъум, куэдым благъэ-Iыхьлы, насып щыщIалъхьэжа, бэр гъейм щихьа, мэкъумэш IэнатIэр щызэфIагъэувэжа зэман хьэлъэрщ. А псоми лъагъуныгъэ къабзэр, пэжыгъэр, псэ къабзагъэр, къэкIуэну дахэм хуиIэ фIэщхъуныгъэр екIуу щыпхышащ.
Щоджэн Риммэ дяпэкIэ къыдигъэкIыну тхылъыщIэм усэ тхынымкIэ иIэ зэфIэкIхэр и щIэджыкIакIуэхэм (апхуэдэхэр и мащIэкъым) я пащхьэ ирилъхьэну и мурадщ.
Мыри къыжыIапхъэщ. Риммэ и тхылъитIми я теплъэр зи IэдакъэщIэкIыр ипхъу Щоджэн-Унэж Залинэщ.
Тэрчокъуэ Дисэ.
